ТЪЛКУВАТЕЛНО РЕШЕНИЕ N 6 от 25.11.2010 г.
София, 25 ноември 2010 година 

В ИМЕТО НА НАРОДА

Върховният административен съд на Република България – Общо събрание на колегиите, в съдебно заседание на 6 юли 2010 година, в състав: 

ЗАМ:-ПРЕДСЕДАТЕЛИ: ВЕНЕТА МАРКОВСКА
ГАЛИНА СОЛАКОВА

ПРЕДСЕДАТЕЛИ СВЕТЛА ПЕТКОВА
НА ОТДЕЛЕНИЯ: БОЯН МАГДАЛИНЧЕВ
ФАНИ НАЙДЕНОВА
ДИАНА ДОБРЕВА
ВЕСЕЛИНА ТЕНЕВА
АДЕЛИНА КОВАЧЕВА
ЮЛИЯ КОВАЧЕВА
АННА ДИМИТРОВА


ЧЛЕНОВЕ:


	1.Андрей Икономов
	30. Йордан Константинов

	2.Пенка Иванова
	31. Диана Гърбатова

	3.Пенка Гетова
	32.Татяна Хинова

	4.Дима Йорданова
	33. Джузепе Роджери

	5.Бисерка Коцева
	34. Маруся Димитрова

	6.Мария Костова
	35. Теодора Николова

	7.Александър Еленков
	36. Мариника Чернева

	8.Веселинка Кълова
	37. Милена Златкова

	9.Сребрина Христова
	38. Атанаска Дишева

	10. Нина Докторова
	39. Таня Вачева

	11. Марина Михайлова
	40. Иван Раденков

	12.Славка Найденова
	41. Румяна Монова

	13. Наталия Марчева
	42. Мирослав Мирчев

	14. Ваня Пунева
	43. Соня Янкулова

	15. Милка Панчева
	44. Илияна Дойчева

	16. Виолета Ковачева
	45. Виолета Главинова

	17. Цветана Сурлекова
	46. Георги Георгиев

	18. Захаринка Тодорова
	47. Мариета Милева

	19. Панайот Генков
	48. Емилия Миткова

	20. Галина Матейска
	49. Искра Александрова

	21. Галя Костова
	50. Тодор Тодоров

	22. Надежда Джелепова
	51. Павлина Найденова

	23. Галина Христова
	52. Марио Димитров 

	24. Таня Радкова
	53. Еманоил Митев

	25. Здравка Шуменска
	54. Кремена Хараланова

	26. Йовка Дражева
	55. Таня Куцарова 

	27. Ваня Анчева
	56. Добринка Андреева

	28. Светлозара Анчева
	57. Тодор Петков

	29. Галина Карагьозова
	58. Любомира Мотова



при секретаря Милка Ангелова и с участието на заместника на главния прокурор при Върховна административна прокуратура Пенка Стефанова, разгледа тълкувателно дело № 4/2010година, докладвано от съдия Румяна Монова. 


Председателят на Върховния административен съд, на основание чл. 122, ал. 1, т. 6 от Закона за съдебната власт, е отправил искане до Общото събрание на колегиите във Върховния административен съд да приеме тълкувателно решение по следния въпрос:
„Намира ли приложение чл. 239, т. 4 от Административнопроцесуалния кодекс при искане за отмяна на противоречиви влезли в сила решения, с които съдът се е произнесъл по жалби срещу различни административни актове, постановени по идентични случаи.”
В искането се посочва, че в съдебната практика на Върховния административен съд има противоречиви становища в случаите по прилагане на разпоредбата на чл. 239, т. 4 от Административнопроцесуалния кодекс. Направено е по конкретен повод - само две съдебни решения на петчленни състави. 
Първото, по време, решение е с № 14071 от 23.11.2009 г. по административно дело № 12649 по описа за 2009 г., с което петчленен състав на Първа колегия на Върховния административен съд е отхвърлил искане на „Юбекс България”ЕООД за отмяна на влязло в сила решение на тричленен състав с № 1424 от 2009 г. с посочено основание от молителя чл. 239, т. 4 от АПК. Искането е било обосновано с произнасяне на друго решение по адм.дело № 1381 по описа за 2009 г. на ВАС, в което въпросът по същество е бил разрешен по различен начин. В съдебния акт на петчленния състав е било прието, че независимо от това, че атакуваните в отделни производства административни актове касаят един и същи въпрос, който е – правилно или не определяне на тарифна позиция на внесена стока по ЕАД, не е налице хипотезата на чл. 239, т. 4 от Административнопроцесуалния кодекс. Посочено е, че двете решения касаят различни административни актове и след като предметът на делата е различен, то липсва законово основание за приложение на чл. 239, т. 4 от Административнопроцесуалния кодекс.
Второто становище е залегнало в решение № 1929 от 15.02.2010 година по административно дело № 13690 от 2009 г., където по искане отново на същото дружество „Юбекс България” ЕООД за отмяна на основание чл. 239, т. 4 от АПК е отменено влязлото в сила решение по административно дело № 3057 от 2009 г. и делото е върнато на тричленния състав за ново разглеждане. Прието е в мотивите, че след като е налице обективно и субективно тъждество на делата, независимо от възприетото в доктрината становище, че няма идентичност между дела, в които са постановени решения по жалби срещу различни административни актове, дори те да са издадени по един и същи въпрос, то следва да намери приложение разпоредбата на чл. 239, т. 4 от Административнопроцесуалния кодекс.
Тези две противоречиви становища налагат приемане на тълкувателно решение по направеното искане.
Според представеното писмено становище от 15.04.2010 г. Върховната административна прокуратура поддържа правилност на второто разрешение на въпроса, което дава отговор за приложимост на посочения текст, като обосновава мнението си с мотивите на т. 9 от Постановление на Пленума на Върховния съд № 2 от 1977 година, където било прието, че отмяната би била допустима не само при идентичност на страните, а и когато те са издадени на еднакво основание и по еднакво искане. В тази насока била и практиката на Европейския съд за правата на човека, където било посочено, че наличието на две противоположни решения по аналогични случаи е в нарушение на принципа на правната сигурност, закрепен в чл. 6 от Европейската конвенция за правата на човека и на основните свободи.
Висшият адвокатски съвет е посочил в писмено становище от 15.04.2010 година, че поддържа мнение за правилност на първото решение или че разпоредбата на чл. 239, т. 4 от Административнопроцесуалния кодекс не може да намери приложение при решения, постановени между едни и същи страни, но в производства по обжалване на различни административни актове. Твърди се, че в административното производство предмет на разглеждане са искания /жалби/ срещу конкретни административни актове, като различието между двата административни акта предпоставя различие в предмета на административните дела, поради което не е и налице идентичност и в съдебните актове.
Становището на министъра на правосъдието поддържа правилност на изразеното в решение № 14071 от 23.11.2009 г. или за неприложимост на разпоредбата на чл. 239, т.4 от Административнопроцесуалния кодекс при постановяване на решения, които макар да разглеждат идентични случаи, имат за предмет различни административни актове. Посочва се, че противоречието трябва да съществува между решенията, а не между техните мотиви, или между решение и мотиви, както е стриктното тълкуване на разпоредбата.
Експертното становище на участващия в производството професор Кино Лазаров е за неприложимост на разпоредбата на чл. 239, т. 4 от Административнопроцесуалния кодекс при решения с предмет различни административни актове. Друго тълкуване на разпоредбата би било твърде разширително. 
Общото събрание на колегиите във Върховния административен съд, за да се произнесе по искането за произнасяне с тълкувателно решение, взе предвид следното: 
Отмяната като способ за защита срещу порочни съдебни решения е предвидена в разпоредбата на чл. 237 от Административнопроцесуалния кодекс. 
Обсъжданият текст на чл. 239, т.4 от Административнопроцесуалния кодекс е включен в глава ХІV – Отмяна на влезли в сила съдебни актове, раздел І – Отмяна по искане на страна по делото. Съгласно чл. 237, ал.1 от Административнопроцесуалния кодекс на отмяна подлежат влезлите в сила съдебни решения и влезлите в сила определения и разпореждания, с които се прегражда развитието на делото. Институтът на отмяната е извънреден способ за защита срещу порочни съдебни актове, и то когато неправилността се състои в несъответствие между решението и обективната истина, и се дължи само на изчерпателно изброени в нормата на чл. 239 от Административнопроцесуалния кодекс причини. Основанията за нея са ясно формулирани пороци на съдебния акт, които представляват причини за неговата неправилност, състояща се в несъответствието му с действителното правно положение, но не са свързани с касационното оспорване по чл. 208 и сл. от Административнопроцесуалния кодекс. Отмяната не е фаза или стадий на процеса, а е самостоятелно извънредно извънинстанционно производство, което не обхваща всички видове порочни решения и всички техни пороци. Свързва се с принципа на дирене на обективната истина и цели да го обезпечи. 
В искането обаче е поставен въпросът намира ли приложение разпоредбата на чл. 239, т. 4 от Административнопроцесуалния кодекс при искане за отмяна на влезли в сила съдебни решения по жалби срещу административни актове, постановени по идентични случаи. Употребен е терминът „идентични”, който според тълковния речник означава сходни, аналогични, еднакви, равни. Затова кодексът не употребява думата „идентичен” и прави необходимата конкретизация – отмяна може да се иска само когато между същите страни, за същото искане и на същото основание е постановено друго влязло в сила решение, което противоречи на решението, чиято отмяна се иска.
Текстът е пренесен от гражданския процес – предишен текст на чл. 231, б.”г” от ГПК без промяна, през Закона за Върховния административен съд от 1997 година – чл. 41 с препратка към чл. 213 и 232 от Гражданския процесуален кодекс, макар административният процес да бе обхванат като кодифицирана материя едва през 2006 година. Противоречието трябва да съществува между решения на еднакво компетентни правораздавателни органи, да е между самите решения, а не между техните мотиви, и да е налице пълно обективно и субективно тъждество между делата, по които те са постановени. Хипотезата е налице тогава, когато съществува субективен и обективен идентитет/ тъждество на страни и спорен предмет/ по две производства, по които обаче са постановени противоречиви решения. Спорният момент се явява именно в последната част от изискванията – кога е налице пълен идентитет между две съдебни решения на една инстанция, влезли в сила. Това е, когато страни, предмет и основание са абсолютно еднакви, като за исковото производство може да се приеме, че и когато предметът на едното дело се включва в предмета на другото дело, или когато по едното са участвали част от страните по другото. 
В случая е налице следното – различни административни актове като предмет на разглеждане на делата и на съдебните решения като резултат, макар и издадени по идентични случаи. Теорията застъпва становище, че ако административните дела са с различни страни или относно различен предмет, както е в случая, няма противоречие между решенията и отмяната е недопустима. Текстът е от основните процесуални норми, касаещи извънинстанционните възможности за промяна в стабилитета на съдебния акт. По отношение на неговото приложение няма много възможности за преценка на идентитет между два съдебни акта. Трябва да е налице пълно съвпадение на страни и предмет, което в случая не може да се каже, че е налице.
Макар и да не намира законова опора при така уредените процесуални отношения в Административнопроцесуалния кодекс за отмяна на съдебни актове, в подкрепа на второто становище трябва да се отбележи следното: то отговаря на съвременните условия, при които интензитетът на промяна на обществените отношения налага и промяна съответно при тяхното регулиране. Конкретният случай е именно такъв пример, който поставя много важни въпроси. Изключително обемният внос, който осъществяват по-голяма част от вносителите в Република България, налага обикновено изготвянето на няколко единни документа. Това от друга страна води, макар при еднаква вносна стока, от едно и също лице, на една и съща митница, до това да бъдат издадени при съответната проверка и различни административни актове. Те от своя страна са предмет на разглеждане на различни съдебни производства. Така формалното оформяне на еднаква стока от внос, и съответно вносител, в различни актове, води до разглеждане на различни производства. 
Следва да се отбележи и следното – в случая се касае повече за различна преценка на релевантните факти по делата, отколкото да е налице проблем по поставения процесуален въпрос. 
Кодексът борави с термини – страни, които в случая няма спор, че са еднакви, основания за отмяна на административните актове - също, проблемът се явява при изясняване на третата предпоставка - предмета на делото.
По принцип понятието „предмет на делото” се съдържа в малко разпоредби на процесуалните закони. Административнопроцесуалният кодекс сочи - да е за същото искане, като то е основно при определяне на подведомственост, подсъдност, приложимост на гражданскоправен или административен ред. Само чрез изясняване предмета на делото може да се установи дали две дела са тъждествени или различни – около предмета на делото се съсредоточава и цялото съдебно дирене – пр. отделяне на спорното от безспорното, доказването и устните състезания, той е центърът, около който се движи целият процес или това е спорното материално субективно право. 
В съвременния вариант на гражданския процес това е възможността да се възстанови право, когато е нарушено, или да установи съществуването или несъществуването на едно правоотношение или на едно право, когато има интерес от това. В гражданския процес това право е наведено с исковата молба чрез основанието и петитума на иска, и възможността за преценка на идентитет на делата би била много по-конкретна. 
В административния процес по искане на определено лице се преценяват действията на администрацията, било те обективирани в актове – индивидуални или общи, или изразяващи се в извършването или не на определени действия. След като преценката при претендирането на определени права или възлагането на определени задължения е била изложена от административния орган в различни административни актове, макар и по сходни въпроси, то не може да бъде прието, че решенията, разглеждащи именно тези различни административни актове, са идентични. 
Законът изброява изчерпателно основанията за отмяна по чл. 239 от Административнопроцесуалния кодекс. Те не могат принципно да бъдат прилагани разширително, тъй като въз основа на тях се посяга върху силата на пресъдено нещо /СПН/ на съдебния акт. 
Между правните последици на съдебния акт, с който се преценява законосъобразността на административни актове – и двата спора в случая са разрешени с влязъл в сила съдебен акт, силата на пресъдено нещо е основен въпрос. С нея се ползва всяко необжалваемо решение независимо от искането и изхода на делото, като тя е част от съотношението между материалното право и процес. Като необходима последица от правоустановяващото действие на силата на пресъдено нещо се явява именно непререшимост на вече разрешения спор. Тъй като са длъжни да не оспорват „пресъденото нещо”, и двете страни изгубват относно правото, предмет на силата на пресъдено нещо, своето право на искане. Непререшимостта на спора обезпечава стабилността на правоустановяващото и регулиращото действие на силата на пресъдено нещо срещу опасността от противоречиво решение по същия спор между същите страни, предизвикано от ново искане. Подобно противоречиво решение, което също ще претендира за силата на пресъдено нещо, ще се окаже пречка за действието на силата на пресъдено нещо на първото решение. Двете решения взаимно ще обезсилват своята сила на пресъдено нещо и правният спор ще се окаже всъщност неразрешен, спорът би станал по-голям и изходът е отмяна на едното решение с правно основание чл. 239, т.4 от Административнопроцесуалния кодекс. Затова законът поставя като изрично условие съвпадение освен в субективните предели на силата на пресъдено нещо /което безспорно при обсъждане на конкретните съдебни решения е налице/ и на обективните предели на силата на пресъдено нещо. Под „обективни предели” се разбира предметът, за който силата на пресъдено нещо важи, т.е. това, което придобива качеството на „пресъдено нещо”, спорът за което не може да се пререшава и с което страните по делото трябва да съобразяват занапред своето поведение. Законът ограничава предметния обсег на силата на пресъдено нещо, като съзнателно го отъждествява с предмета на делото, защото с подаване на искането / оспорването/ страните се съсредоточават върху претендираното или отричано субективно право – неговото съществуване или не. Затова в делото биват включени всички отнасящи се до него факти и доказателства така, че да бъде разкрито действителното положение. Такава сигурност не може да е налице по отношение на други спорни въпроси като доказателствените факти по делото, поради което в нашето право не се ползват със сила на пресъдено нещо мотивите на решението. В тях се съдържат много други констатации на съда, въз основа на които той е постановил решението си. Като такива са за достоверността на доказателствените средства, доказателствата и правнорелевантните факти. Предметът на всяка една от тези констатации може да бъде предмет на спор между страните по време на устните състезания, но този предмет не се обхваща от силата на присъдено нещо. Не се смятат нито за признати, нито за отречени със сила на пресъдено нещо доказателствените, правнорелевантните факти и преюдициалните правоотношения. По други дела между същите страни те могат да бъдат отново предмет на спор, на доказване и на установяване, без срещу това да се прави отвод за пресъдено нещо. 
Именно обективните предели на силата на пресъдено нещо са от значение при отвод за пресъдено нещо – т.е. тъждествен ли е въпросът, който се поставя пред съда / или друг орган/, с въпроса, който вече е бил разрешен със сила на пресъдено нещо. Отводът за пресъдено нещо предпоставя тъждество на страните и на предмета, а в конкретния случай ни интересува само предметното /или обективното/ тъждество. За да е налице такова тъждество, е необходимо изцяло, пълно покриване между правото, вече със силата на пресъдено нещо по първото дело, и правото, предмет на разглеждане от второто дело, както с оглед белезите, които индивидуализират това право – правопораждащ факт, съдържание и субекти, основание и с оглед времето, за което се претендира. В процесните случаи не само са издадени различни административни актове, но и същите касаят възникнали в различно време правоотношения по повод внос на определени стоки. Изключено е тъждеството по делата, когато с новото установяване се търси друг период от живота на правото, различен от този, за който вече е налице сила на пресъдено нещо. Затова същността на силата на пресъдено нещо е свързана със защитната функция на процеса спрямо материалното право, засегнато от правния спор и задължението на страните да го преустановят, но по точно определените от съдебното решение параметри. 
По тези мотиви не може да се приеме, че при обжалване на различни административни актове, макар и постановени по идентични случаи и еднакви страни, е налице пълно тъждество на страни, искане и основание, както изисква законът, за да е налице приложение на чл. 239, т. 4 от Административнопроцесуалния кодекс. 
С оглед изложените съображения Общото събрание на колегиите във Върховния административен съд


Р Е Ш И : 



Разпоредбата на чл. 239, т. 4 от Административнопроцесуалния кодекс не намира приложение при искане за отмяна на противоречиви влезли в сила решения, с които съдът се е произнесъл по жалби срещу различни административни актове, постановени по идентични случаи. 


ОСОБЕНО МНЕНИЕ по т.д. № 4/2010 г. на ОС на ВАС 

на съдия Здравка Шуменска

Влезлите в сила съдебни решения и влезлите в сила определения и разпореждания, с които се прегражда развитието на делото, подлежат на отмяна в хипотезата на чл. 239, т. 4 от АПК, когато между същите страни, за същото искане и на същото основание е постановено друго влязло в сила решение, което противоречи на решението, чиято отмяна се иска. Същото основание за отмяна визира и чл. 303, ал. 1, т. 4 от ГПК в гражданския процес. Отмененият ЗАП препращаше към ГПК относно основанията и сроковете за отмяната на влезли в сила съдебни решения. Очевидно това основание по чл. 239, т. 4 от АПК за отмяна на влезлите в сила съдебни актове, с които съдът се е произнесъл по жалби срещу различни административни актове, е заимствано от гражданския процес и възпроизведено в административния процес, като правната норма и тази норма в ГПК са идентични по съдържанието си. Доктрината в областта на гражданския и административния процес е възприела като безспорно, че основанията не могат да се прилагат разширително, понеже въз основа на тях се посяга върху силата на присъдено нещо на решението. За да е налице противоречие, е нужно да има пълно обективно и субективно тъждество между делата. Противоречието трябва да съществува между решенията, а не между техните мотиви или между решението и мотивите на другото решение. По отношение на приложението на това основание за отмяна в административния процес някои автори считат, че то не е налице, когато двете решения, които си противоречат, са постановени по жалби срещу различни административни актове. В коментарите на новия АПК не е изразено категорично такова мнение или заради безспорността на това разбиране, или защото административният процес има свои особености, които затрудняват прилагането на това основание за отмяна, така както е формулирано в ГПК. Като следствие на еднаквостта на разпоредбите относно основанието за отмяна на влязло в сила решение по чл. 239, т. 4 от АПК и чл. 303, ал. 2, т. 4 от ГПК може да се направи изводът, че същността на това основание е обективният и субективният идентитет. Искането на председателя на ВАС поставя по-скоро акцент върху обективния идентитет или още обективните предели на силата на пресъдено нещо. В гражданския процес пълният идентитет изисква покриване между правото, предмет на силата на пресъдено нещо и предмета на второто дело, индивидуализирани с основанието и петитума на иска. Гражданските права, предмет на спор и на исков процес, се индивидуализират чрез юридическия факт, от който се поражда спорното право. В административния процес доктрината приема, че предмет на оспорване са индивидуалните административни актове, а основанията за оспорване са изчерпателно изброени в чл. 146 от АПК. В същото време категорията правоотношения, които засяга индивидуалният административен акт, могат да са различни – митнически, финансови, данъчни и др. Съответно правните норми, които пораждат правоотношенията и респ. юридическите факти в тях, са различни. Когато се определя предметът на делото в административния процес и се твърди, че това е административният акт и неговата законосъобразност, е нужно да се отбележи, че съдът се произнася по спора, предмет на производството. В случаите, когато съдът се произнася по същество, в рамките на правомощията си по чл. 173, ал. 1 от АПК, по идентични случаи, респ. обсъжда един и същ юридически факт, който е правнорелевантен при издаването на два индивидуални административни акта се произнася по идентични дела. Поставя се въпросът дали в тези случаи е налице пълната тъждественост, която трябва да е налице, за да е приложимо основанието за отмяна по чл. 239, т. 4 от АПК. Ако се изходи от това, че само с оглед на предмета на делото може да се види дали две дела са тъждествени и с оглед на възприетото в административноправната теория, че "предмет на оспорване", по смисъла на чл. 21 от АПК и "предмет на съдебна проверка" е административният акт, то изводът би бил, че липсва пълна тъждественост. В същото време разпоредбата на чл. 239, т. 4 от АПК търси тъждественост между делата по отношение на страните, основанието и искането на страните. Петитумът на жалбите трябва да е еднакъв според редакцията на чл.239, т.4 от АПК. В искането се цитират като противоречиви решенията по две дела, по които съдът е инстанция по същество и които имат за предмет тарифирането на стока, предмет на внос, за който са оформени различни ЕАД, респективно са издадени различни административни актове от митническите органи. Искането е на един и същ вносител, и в двата случая е едно и също, и то е да се приеме, че тарифният номер, под който се внася стоката, респ. се определят вносните митнически задължения и дължими данъци, е този, посочен в ЕАД. Няма спор, че стоката е една и съща, страните по делата са едни и същи, а е допуснато с различните влезли в сила съдебни решения да се посочат различни тарифни номера. Очевидна е фактическата и правна невъзможност една и съща стока да се внася под различни тарифни номера, от един и същ вносител, за един кратък период от време, респ. правните последици от вноса да са различни. Възможно е да се стигне до такова различно третиране на един и същ правопораждащ юридически факт и в данъчната материя. Например, договор с продължително действие се изпълнява в течение на няколко данъчни периода по ЗДДС. Възникнали са данъчни събития в различните данъчни периоди, които могат да бъдат обект на една ревизия или всеки данъчен период да се ревизира поотделно. В първия случай ще бъде съставен един ревизионен акт, а във втория всяка ревизия ще завърши с ревизионен акт. При тази хипотеза е възможно решаващите органи в отделните ревизии да определят вида на договора по различен начин, респ. да приемат за настъпили различни правни последици на един и същ юридически факт. Ако ревизията е една за целия период на действие на договора, до подобно различие не би се стигнало. Ако се възприеме тезата, че не е налице основание за отмяна, ако двете съдебни решения, които си противоречат, са постановени по жалби срещу различни административни актове, дори те да са издадени по един и същ въпрос, то трябва да приемем, че въпрос, свързан с данъчнооблагателната техника, в конкретния пример дали е извършена ревизия за целия период на действие на договора, или са извършени няколко ревизии, завършили с различни ревизионни актове, не дава възможност за защита срещу влезли в сила съдебни решения по реда на отмяната, като извънинстанционно производство, и по специално по чл. 239, т. 4 от АПК. Доктрината по-скоро отрича приложението на това основание за отмяна, когато един и същ факт е обсъден в различни административни актове. Сравнителноправният анализ на разпоредбите на чл. 239, т. 4 от АПК и чл. 303, ал. 2, т. 4 от ГПК и обстоятелството, че в административния процес, без да се отчитат особеностите му, е приложен институт на гражданския процес, както и за да не се допусне един и същ юридически факт да произвежда различни правни последици, е необходимо развитие на теорията. Тези въпроси са обсъдени и в мотивите на решение на Съда на Европейския съюз от 3 септември 2009 г., втори състав, по дело С-2/08, "ДДС - Предимство на общностното право - Разпоредба на националното право, закрепваща принципа за силата на пресъдено нещо". Направеното изложение е обосновано от факта, че съм докладчик по едно от делата, решението по което е дало повод да бъде отправено искане до Общото събрание на колегиите във Върховния административен съд от председателя на съда, на основание чл. 122, ал. 1, т. 6 от Закона за съдебната власт. 

ИЗГОТВИЛ: 

(З.Шуменска) 

